CELEX: 32015D2291
Language: bg
Date: 2015-12-07 00:00:00
Title: Решение за изпълнение (ЕС) 2015/2291 на Комисията от 7 декември 2015 година за изменение на Решение за изпълнение 2013/722/ЕС по отношение на максималния размер на финансовото участие на Съюза в програмата за ликвидиране на болестта бяс в Латвия през 2014 г. (нотифицирано под номер С(2015) 8607) (Текст от значение за ЕИП)

9.12.2015   
            
            
               BG
            
            
               Официален вестник на Европейския съюз
            
            
               L 323/27
            
         РЕШЕНИЕ ЗА ИЗПЪЛНЕНИЕ (ЕС) 2015/2291 НА КОМИСИЯТА
   от 7 декември 2015 година
   за изменение на Решение за изпълнение 2013/722/ЕС по отношение на максималния размер на финансовото участие на Съюза в програмата за ликвидиране на болестта бяс в Латвия през 2014 г.
   
      
         (нотифицирано под номер С(2015) 8607)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 27, параграф 5 от него,
   като взе предвид Регламент (ЕС) № 652/2014 на Европейския парламент и на Съвета от 15 май 2014 г. за установяване на разпоредби за управлението на разходите, свързани с хранителната верига, здравеопазването на животните и хуманното отношение към тях, здравето на растенията и растителния репродуктивен материал, за изменение на директиви 98/56/ЕО, 2000/29/ЕО и 2008/90/ЕО на Съвета, на регламенти (ЕО) № 178/2002, (ЕО) № 882/2004 и (ЕО) № 396/2005 на Европейския парламент и на Съвета, на Директива 2009/128/ЕО на Европейския парламент и на Съвета и на Регламент (ЕО) № 1107/2009 на Европейския парламент и на Съвета и за отмяна на решения 66/399/ЕИО, 76/894/ЕИО и 2009/470/ЕО на Съвета (2), и по-специално член 13, параграфи 3 и 5 и член 45, параграф 1 от него,
   като има предвид, че:
   
               (1)
            
            
               С член 11, параграф 3 от Решение за изпълнение 2013/722/ЕС на Комисията (3) се одобрява многогодишната програма за ликвидиране на болестта бяс, представена от Латвия, за периода от 1 януари 2014 г. до 31 декември 2016 г.
            
         
               (2)
            
            
               Съгласно член 11, параграф 6, буква в), подточка vi) от Решение за изпълнение 2013/722/ЕС максималният размер на финансовото участие на Съюза в програмата за ликвидиране на болестта бяс, представена от Латвия през 2014 г., бе първоначално определен на 1 225 000 EUR. Съгласно член 11, параграф 7, буква в), подточка ii) от същото решение максималният размер на участието в частта от програмата, която ще се изпълнява в буферната зона на Беларус, бе определен на 475 000 EUR.
            
         
               (3)
            
            
               След оценка от страна на Комисията на междинните технически и финансови доклади, представени от държавите членки съгласно член 27, параграф 7 от Решение 2009/470/ЕО, относно направените разходи за финансиране на програми за ликвидиране през 2014 г., с Решение за изпълнение 2014/925/ЕС на Комисията (4) се изменят максималните размери за тези програми.
            
         
               (4)
            
            
               С член 5, параграф 17 от Решение за изпълнение 2014/925/ЕС се изменя член 11, параграф 6, буква в), подточка vi) от Решение за изпълнение 2013/722/ЕС, като максималният размер на финансовото участие на Съюза в програмата за ликвидиране на болестта бяс, представена от Латвия през 2014 г., се определя на 400 000 EUR. С член 5, параграф 18 от Решение за изпълнение 2014/925/ЕС се изменя член 11, параграф 7, буква в), подточка ii) от Решение за изпълнение 2013/722/ЕС, като максималният размер на финансовото участие на Съюза в частта от същата програма, която се изпълнява в буферната зона на Беларус, се определя също на 400 000 EUR.
            
         
               (5)
            
            
               Допусната е грешка в определения нов максимален размер на финансовото участие на Съюза в програмите за ликвидиране на болестта бяс, представени от Латвия през 2014 г. По-специално, в съответствие с член 11, параграф 6, буква в), подточка vi) и параграф 7, буква в), подточка ii) от Решение за изпълнение 2013/722/ЕС, така както е изменено, ако частта от програмата, която ще се изпълнява в буферната зона на Беларус, се изпълни правилно и се усвоят всички 400 000 EUR, не биха останали средства от финансовото участие на Съюза за частта от програмата, която се изпълнява в Латвия. Това не е в съответствие с глобалната стратегия за ликвидиране на болестта бяс в Европейския съюз, тъй като тя се основава на премахването на заболяването от държавите членки и на създаването на буферни зони по външните граници на Съюза, за да се предотврати повторно въвеждане.
            
         
               (6)
            
            
               Поради това Решение за изпълнение 2013/722/ЕС следва да бъде съответно изменено, като надлежно се вземат предвид междинните технически и финансови доклади, представени от Латвия по отношение на изпълнението на програмата за ликвидиране на болестта бяс през 2014 година.
            
         
               (7)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   В член 11, параграф 6, буква в) подточка vi) от Решение за изпълнение 2013/722/ЕС се заменя със следното:
   
      
                  „vi)
               
               
                  800 000 EURза Латвия.“
               
            
   Член 2
   Адресати на настоящото решение са държавите членки.
   
      Съставено в Брюксел на 7 декември 2015 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 155, 18.6.2009 г., стр. 30.
   
      (2)  ОВ L 189, 27.6.2014 г., стр. 1.
   
      (3)  Решение за изпълнение 2013/722/ЕС на Комисията от 29 ноември 2013 г. за одобряване на годишните и многогодишните програми за ликвидирането, контрола и мониторинга на някои болести по животните и зоонози, представени от държавите членки за 2014 г. и следващите години, и за одобряване на финансовото участие на Съюза за тези програми (ОВ L 328, 7.12.2013 г., стр. 101).
   
      (4)  Решение за изпълнение 2014/925/ЕС на Комисията от 16 декември 2014 г. за одобряване на някои изменени програми за ликвидиране, контрол и мониторинг на болести по животните и зоонози за 2014 г. и за изменение на Решение за изпълнение 2013/722/ЕС по отношение на финансовото участие на Съюза за някои програми, одобрени с посоченото решение (ОВ L 363, 18.12.2014 г., стр. 173).